Mette Frederiksen (S), 2003-10-22:
Nu er det sådan set meget fint, at hr. Kim Andersen næsten uddeler et patent til, at det netop er Socialdemokratiet, der ønsker at kæmpe for kunstneriske vilkår i dette land.
Så det er sådan set udmærket.
Det er klart - hvis jeg skal starte med at svare på det spørgsmål, som hr. Kim Andersen lige nåede at stille mig - at der selvfølgelig også er forbrugerinteresser i det her spørgsmål, og selvfølgelig er ophavsret en balance mellem de forbrugere, der er ude på den anden side, og de kunstnere, der leverer et produkt.
Den balance skal findes.
Jeg mener bare ikke, at det oplæg, der er om blankbåndsvederlaget, har tilstrækkelig fokus på de kunstnere.
Hr. Kim Andersen skal huske på, at der ikke er noget at være forbruger til, hvis ikke der er ordentlige vilkår for vores kunstnere i Danmark, for så er der ikke cd'er, man kan kopiere, og så er der ikke bøger, man kan kopiere.
Det er det, der er essensen i det her spørgsmål.
Derfor er ophavsretslov først og fremmest kulturpolitik.
Men når det er sagt, er det næsten lige så sikkert, som at det ikke sner juleaften, at når det bliver september i Danmark, kan man se en enorm aktivitet i de forskellige kopiforretninger, som er blomstret op især i de større byer i Danmark.
September er nemlig studiestart, og med studiestart følger nye bøger.
Samme fortælling gælder for så vidt for vores musikcd'er.
Her er kopieringen bare ikke begrænset til september.
Den foregår faktisk hele året rundt.
Den omfattende kopiering er et problem.
Den er et problem for vores kultur og for vores kunstnere.
For hvis ikke der er nogen, der har interesse i at købe originalerne, så mister vores kunstnere, hvad enten de er sangskrivere, trommeslagere, forfattere eller tegnere, en væsentlig del af deres indkomst.
Der er med andre ord behov for at øge respekten for ophavsretten.
Både fordi ophavsretten er direkte penge til kunstneren, men også fordi ophavsretten dybest set handler om respekt; respekt for det kunstneriske værk, du står med i hånden.
Vi har derfor sympati for den del af lovforslaget, der lægger op til et forbud mod digital kopiering af lånte og lejede cd'er og dvd'er, og vi er glade for, at bøgerne også delvis er omfattet.
I samme åndedrag er det vigtigt at understrege, og det kan vi faktisk ikke gøre for meget, at ophavsretten ikke må have lov til at hindre den almindelige adgang til viden.
Det gælder lige fra forskningen til hverdagen på et bibliotek i Danmark.
Adgangen til information og bibliotekernes forpligtelse til at stille vederlagsfri information til rådighed er nogle af de vigtigste elementer i vores demokrati.
Det er en hårfin balance, der skal findes.
Den videre behandling i Kulturudvalget må vise, hvorvidt regeringen har fundet den her balance. Vi er imod, som det vist allerede er sagt, de forringelser, der lægges op til af regeringen i forhold til blankbåndsvederlagsordningen.
Det er en forringelse, der vil medføre et stort økonomisk tab for rettighedshaverne, altså vores kunstnere.
Det er penge, der ikke kompenseres for.
Det gælder for cd'erne, og det gælder i høj grad også for dvd'erne, som er et af fremtidens medier.
Vi stiller os skeptiske over for den enhedspris, der lægges op til i forhold til dvd'erne uanset dvd'ernes kapacitet.
Vi er optaget af, hvorvidt lovforslaget her vil svække handicappedes adgang til information, vi føler os ikke overbevist om, at den rigtige balance mellem forbrugere, kunstnere og it-branchen er opnået, og endelig er vi bekymrede for, hvorvidt den her lov overhovedet er til at forstå for de mennesker, der skal bruge ophavsretten, både på den ene og på den anden side.
Det er ordene.